ኣይተ መንግሽ፡ እወ፤ ግን መጀመርታ ሓደገኛ ቦታ ክንፈሊ ከለና፡ ካብ ሱዳን ናብ ትግራይ ዝኣትዉ ኢትዮጵያውያን ኣለዉ። ኣብ መጀመርያ ከባቢ ናይ ሱዳን ቁፅሪ እናወሰኸ ክኸይድ ከሎ፡ ከመይ ገይርና ኢና መወሸቢ ክንፈጥር ዘለና ኣብ ዝብል፡ እዞም ሰብሞያ ጥዕና የተሓባብሩ ነይሮም። ካብኣቶም ዝመፅኡ ደሓር ብምርመራ ዝተረጋገፀ፡ እቲ ሕማም ዝተረኸቦም ሰብሞያ ጥዕና'ውን ነይሮም። ኣብኦም ጥራሕ ኣይኮንናን መርመራ ኮሮናቫይረስ ገይርና፤ ኣብ ኩሎም ሆስፒታላት ንዝሰርሑ ሰብ ሞያጥዕና፣ ኣብ ሃንደበታዊ ሓሚሞም ዝደቀሱ ምስዚ ሕማም ዝመሳሰል ምልክታት ዘለዎም፡ ቅምሶ ወሲድና መርሚርና። ሰብ ሞያ ጥዕና፡ ካብቶም ነዚ ሕማም ተቓላዕቲ ዝኾኑ'ዮም። ኣጋጣሚ ኾይኑ እዞም ሰብሞያ ጥዕና፡ እቶም ዝመፅኡ ሰባት ምስ ወሸቡ፡ ክገብርዎ ዝግባእ ጥንቃቐ ሰኣን ምግባሮም እዮም ብኮሮናቫይረስ ተለኺፎም። ቢቢሲ፡እንታይ ማለት'ዩ ሰኣን ጥንቃቕ ምግባር?
